Diari Oficial de la Generalitat Valenciana


Sumari del DOGV 4182, del 04-02-2002 (2002/761)

RESOLUCIÓ de 18 d'octubre de 2001, del conseller d'Obres Públiques, Urbanisme i Transports, per la qual es declara compatible amb l'ordenació urbanística i territorial el denominat pla especial complementari del projecte d'obra pública per a l'ampliació i la millora de la carretera CV-113 des de la N-232 fins a Canet lo Roig, promogut per la Diputació Provincial de Castelló.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4182

Data del DOGV
:   04-02-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/761


Data del document
:   18-10-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Canet lo Roig
    * pla d'urbanisme
    * construcció de carreteres
    * xarxa de carreteres

RESOLUCIÓ de 18 d'octubre de 2001, del conseller d'Obres Públiques, Urbanisme i Transports, per la qual es declara compatible amb l'ordenació urbanística i territorial el denominat pla especial complementari del projecte d'obra pública per a l'ampliació i la millora de la carretera CV-113 des de la N-232 fins a Canet lo Roig, promogut per la Diputació Provincial de Castelló. [2002/M761]
  
Vist l'expedient remés per la Diputació Provincial de castelló sobre el pla especial complementari del projecte d'obra pública per a l'ampliació i la millora de la CV-113 des de la N-232 fins a Canet lo Roig, i de conformitat amb els següents:
  
Antecedents de fet
  
1. El Ple de la Diputació Provincial de Castelló, en sessió de 26 de setembre de 2000, va acordar exposar al públic la documentació denominada pla especial complementari del projecte d'obra pública per a l'ampliació i la millora de la CV-113 des de la N-232 fins a Canet lo Roig. La informació al públic es va efectuar mitjançant anuncis inserits en el periòdic Mediterráneo de 17 d'octubre de 2000 i en Diari Oficial de la Generalitat Valenciana de 19 d'octubre de 2000. Transcorregut el període d'informació al públic, durant el qual es va formular una al·legació, el Ple de la Diputació Provincial va aprovar provisionalment el Pla en sessió de 19 de desembre de 2000.
  
2. El projecte consta de memòria i plans.
  
3. Mitjançant l'escrit de 5 de juny de 2001, es va sol·licitar un informe de l'Oficina del Pla de Carreteres d'aquesta Conselleria. Igualment, per escrit d'aqueixa mateixa data, es va oferir el tràmit d'audiència als ajuntaments de la Jana i de Canet lo Roig com a municipis afectats.
  
Consta en l'expedient l'informe favorable emés el dia 23 de juliol de 2001, per la Unitat de Carreteres de l'Estat a Castelló del Ministeri de Foment.
  
4. La Comissió Territorial d'Urbanisme de Castelló, reunida en sessió de 26 de juliol de 2001, va informar favorablement la compatibilitat del projecte d'obra pública amb l'ordenació urbanística.
  
5. L'Oficina del Pla de Carreteres d'aquesta Conselleria, amb data 11 de setembre, va informar favorablement el present projecte, atés que s'habilita la reserva de terrenys necessaris per a l'execució de l'obra d'ampliació i millora de la CV-113 des de la N-232 fins a Canet lo Roig, sense perjudici de suggerir: la conveniència que grafiara en els plans la delimitació de la zona de protecció corresponent a la dita carretera, composta per sengles franges de 18 metres d'amplària des de la línia del voral del futur traçat, en el tronc de la CV-145, i un cercle de 200 metres de radi en la intersecció d'accés a la CV-10.
  
Són d'aplicació als anteriors fets els següents:
  
Fonaments de dret
  
1. Respecte al procediment, en el cas present, s'han observat les prescripcions legalment establides per la legislació urbanística valenciana per a l'execució de projectes d'obra pública. En efecte, l'article 81 de la Llei 6/1994, de 15 de novembre, Reguladora de l'Activitat Urbanística (LRAU), estableix que la realització material de tota obra pública exigeix verificar la seua compatibilitat amb l'ordenació urbanística i territorial. El procediment previst en el citat precepte està desenvolupat en els articles del 169 al 171 del Reglament de Planejament de la Comunitat Valenciana, aprovat pel Decret 201/1998, de 15 de desembre (RPCV). Segons tots aquests preceptes, aquesta verificació es porta a terme sotmetent el projecte d'obra als tràmits propis de l'aprovació dels plans especials, regulats en els articles 37 i 38 de la LRAU en relació amb el 168 del RPCV.
  
En el present cas, la Diputació Provincial de Castelló necessita portar a terme el projecte per a l'ampliació i la millora de la carretera CV-113 des de la N-232 fins a Canet lo Roig, per a la qual cosa ha utilitzat el procediment previst en els citats preceptes legals i complit els requisits i les prescripcions exigides per aquests per a l'execució d'obres públiques promogudes per una administració pública.
  
No obstant això, serà d'assenyalar que encara que la documentació del projecte es denomina pla especial complementari del projecte d'obra pública, per a la qual cosa a l'efecte de l'aprovació autonòmica com a vertader pla especial de protecció, integració i funcionalitat de la infraestructura viària de la citada carretera CV-113, hauria d'haver incorporat a aquest, amb caràcter preceptiu, la documentació relativa a la seua avaluació d'impacte ambiental, el document d'homologació sectorial del pla, les seues normes urbanístiques, i la resta de determinacions urbanístiques pròpies dels plans especials d'aquesta índole, segons exigeix l'article 27 i la disposició transitòria primera, apartat 3, de la LRAU, en relació amb l'article 88 i 91 del RPCV i el que disposa l'Ordre de 29 de març de 1996, d'aquesta conselleria, per la qual s'aprova la instrucció de planejament sobre homologació dels plans d'urbanisme a la LRAU. La veritat és que en nom de l'eficàcia i de l'economia processal administrativa, hem d'entendre que estem en presència d'un pur projecte d'obra pública d'ampliació i millora d'una carretera de titularitat de la Diputació Provincial de Castelló l'errada material del qual en la seua denominació com a pla especial (en qualsevol moment esmenable de conformitat amb l'article 105.5 JPI-FWB) no obstaculitza per a entrar sobre el fons de l'assumpte objecte de consideració, que no és un altre que dilucidar si aquest projecte d'infraestructura viària és compatible o no amb l'ordenació territorial i urbanística aplicable, atés que la seua execució material no està subjecta al control preventiu de l'obtenció prèvia la llicència municipal perquè consta ja acreditat l'interés públic de l'obra, segons disposa la seua corresponent legislació sectorial, que no és una altra que la Llei 6/1991, de 27 de març, de Carreteres de la Comunitat Valenciana i, amb caràcter supletori, la legislació de carreteres de l'estat.
  
2. Quant al fons de l'assumpte, l'objecte del projecte és l'ampliació i la millora de la carretera CV-113 des de la N-232 fins a Canet lo Roig, sense variar la classificació del sòl ni unes altres determinacions de caràcter urbanístic. Segons s'indica en la memòria del projecte, aquesta obra promoguda per la Diputació Provincial de Castelló -mitjançant conveni de finançament subscrit amb aquesta conselleria el 12 de setembre de 2000 (té la consideració de servei públic, que, per no estar subjecta a llicència municipal, és necessari verificar la seua compatibilitat amb l'ordenació urbanística i territorial. A més, com vulga que l'emplaçament de les obres s'ubica en sòl classificat com no urbanitzable dels municipis de la Jana i de Canet lo Roig, sense que es preveja en els documents de planejament urbanístic d'aquests municipis la implantació d'obres d'ampliació i millora de la citada carretera, fa falta la seua realització per la via de l'article 7 de la Llei 4/1992, del Sòl no Urbanitzable, en relació amb l'article 81 de la LRAU, ambdues de la Generalitat Valenciana.
  
Convé ressaltar, sobre això, que en l'article 35 de la citada llei autonòmica de carreteres, sobre la zona de reserva viària disposa que: L'aprovació d'un projecte que implique l'execució d'una nova carretera o l'ampliació i la millora d'una carretera existent comportarà l'aplicació de les determinacions establides per a les zones de domini i de protecció establides en aquest títol. Es prohibeixen totes les obres en aquestes zones que puguen encarir la seua expropiació, excepte les de cultiu agrícola i les de mera conservació de les edificacions i instal·lacions existents.
  
En conseqüència, el projecte d'ampliació i millora de la carretera de CV-113 des de la N-232 fins a Canet lo Roig, amb la seua documentació complementària s'ha de considerar compatible i coherent amb l'ordenació urbanística dels municipis de la Jana i de Canet lo Roig, en els termes establits per la seua legislació sectorial corresponent de la dita obra pública d'infraestructura viària en relació amb el que preveu la Llei del Sòl no Urbanitzable de la Generalitat Valenciana i encara que modifica puntualment l'ordenació de la via existent per a millorar-la en alguns trams, la veritat és que el present projecte s'ha tramitat pel procediment establit per als plans especials de caràcter urbanístic, per la qual cosa s'ha ajustat al que exigeix l'article 171.2 del RPCV que regula l'execució de les obres públiques, en els termes següents: l'administració local no ha de sotmetre els seus projectes d'obra pública a l'administració autonòmica per a declaració de la seua compatibilitat amb l'ordenació urbanística, llevat que no estiguen subjectes a llicència. Aquells projectes d'obra pública que modifiquen l'ordenació urbanística s'hauran de tramitar en els termes previstos en l'article anterior. En el dit article 170.4, sobre la tramitació del projecte bàsic com a pla especial, s'estableix: rebut el projecte, la conselleria competent en matèria d'urbanisme el pot declarar compatible amb l'ordenació urbanística, bé siga perquè no la modifica o perquè es resol modificar-la assumint en ella el projecte de nova obra pública. En l'últim cas es comprovarà la coherència del model territorial i urbanístic resultant i la suficiència dels documents urbanístics que s'adjunten al projecte per a expressar la nova ordenació.
  
En el cas que ens ocupa, el mencionat pla especial complementari del projecte d'obra pública, promogut per la Diputació Provincial de Castelló té un abast molt limitat, ja que consisteix exclusivament en l'ampliació i la millora d'una carretera provincial que transcorre per sòl no urbanitzable, i està prevista per llei l'aprovació de projectes de construcció per a l'execució i el desenvolupament de les vies públiques, amb la consegüent declaració d'utilitat pública i la necessitat d'ocupació a l'efecte d'expropiació o imposició forçosa de servituds que foren incompatibles amb el projecte aprovat. Així doncs, de conformitat amb el que estableix l'article 23, de la Llei de Carreteres de la Comunitat Valenciana, no s'observa cap inconvenient que obstaculitze la seua declaració de compatibilitat amb l'ordenació urbanística ja que consta garantida la coherència entre la planificació viària i la urbanística o territorial. La dita declaració és independent de la resta d'autoritzacions que l'obra pública puga necessitar en virtut de l'aplicació de la legislació sectorial, atés que tal declaració ho és exclusivament a l'efecte de la legislació urbanística. D'això es deriva, en concret, que, amb independència del pronunciament d'aquesta conselleria sobre la seua compatibilitat urbanística, l'execució material de l'obra requerisca que la Diputació Provincial obtinga, si és procedent, la declaració prèvia d'impacte ambiental de la Conselleria de Medi Ambient, de conformitat amb el que disposa el punt 8, apartat a) de l'annex de la Llei 2/1989, de 3 de març, de la Generalitat Valenciana, d'Impacte Ambiental, i el seu concordant del seu reglament d'execució, aprovat per Decret 162/1990, de 15 d'octubre, del Consell de la Generalitat Valenciana.
  
3. Aquesta Conselleria d'Obres Públiques, Urbanisme i Transports resulta ser l'òrgan competent per a resoldre sobre la compatibilitat de les obres públiques de les administracions públiques amb l'ordenació urbanística i territorial, de conformitat amb el que disposa l'article 6. K) del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, del Govern Valencià.
  
Per tot això que s'ha exposat, resolc:
  
Declarar compatible amb l'ordenació urbanística i territorial el denominat pla especial complementari del projecte d'obra pública per a l'ampliació i la millora de la carretera CV-113 des de la N-232 fins a Canet lo Roig, promogut per la Diputació Provincial de Castelló, i que recomana a la dita administració pública que en els plans d'ordenació grafie la zona de protecció corresponent a la dita carretera de conformitat amb allò que s'ha informat per part de l'Oficina del Pla de Carreteres d'aquesta Conselleria d'Obres Públiques, Urbanisme i Transports. Tot això sense perjudici que, amb caràcter previ a l'execució material de dita la d'infraestructura viària, s'obtinga, si és procedent, la corresponent declaració positiva d'impacte ambiental, segons determina la legislació mediambiental aplicable.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o la publicació d'aquesta, de conformitat amb el que preveu l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjudici que es puga exercitar qualsevol altre recurs que s'estime oportú.